ΓΡΑΠΤΗ ΕΡΩΤΗΣΗ E-1031/96 υποβολή: Reimer Bφge (PPE) προς την Επιτροπή (3 Μαΐου 1996)

Θέμα: Ευρωπαϊκή διάσταση στην παιδεία στα Ευρωπαϊκά Σχολεία

Τα ευρωπαϊκά σχολεία ιδρύθηκαν, για να δοθούν αρμόζουσες δυνατότητες εκπαίδευσης στα παιδιά των μονίμων και λοιπών υπαλλήλων των ευρωπαϊκών θεσμικών οργάνων. Ο δηλωθείς σκοπός των ευρωπαϊκών σχολείων είναι όμως και η εξάπλωση του ευρωπαϊκού πνεύματος και η διδασκαλία σε πολυεθνικό πλαίσιο. Η εκπαίδευση θα πρέπει να εξασφαλίζει την ευρωπαϊκή ολοκλήρωση ήδη στο σχολείο. Τα σχολεία αυτά δίνουν μια ιδανική δυνατότητα, για τη «δημιουργία» ενός σημαντικού αριθμού νεαρών ατόμων (πάνω από 15500 στο σχολικό έτος 1996) ως «πρεσβευτών» υπέρ της διαδικασίας της ένωσης.

Επειδή ο προϋπολογισμός των σχολείων χρηματοδοτείται κατά τα 2/3 από πιστώσεις των Ευρωπαϊκών Κοινοτήτων (Συμβολή της Ε.Ε. για το 1996: περίπου 99 εκατ. Ecu) μπορούμε να υποθέσουμε, ότι τα σχολεία υπόκεινται στον έλεγχο της Ε.Ε. και σχετικά με την τήρηση των εν λόγω στόχων.

Ερωτώ ως εκ τούτου την Επιτροπή:

1. Λαμβάνονται επαρκώς υπόψη ευρωπαϊκά θέματα στη διδακτική ύλη των ευρωπαϊκών σχολείων;

2. Υπάρχει εγγύηση ότι η εν λόγω διδακτική ύλη τηρείται και ότι οι μαθητές κατά την αποφοίτησή τους είναι επαρκώς γνώστες με διάφορα ευρωπαϊκά θέματα και ότι έχουν σωστές γνώσεις σε ότι αφορά τη δημιουργία και τη λειτουργία των ευρωπαϊκών θεσμικών οργάνων;

3. Διαθέτει η Επιτροπή επαρκείς δυνατότητες για την εκπροσώπηση των κοινοτικών συμφερόντων στα ευρωπαϊκά σχολεία, ενόψει του γεγονότος, ότι η Ε.Ε. εκπροσωπείται στο Ανώτατο Συμβούλιο με έναν μόνο εκπρόσωπο και αυτός έχει το ίδιο δικαίωμα ψήφου όπως κάθε μεμονωμένος εκπρόσωπος ενός κράτους μέλους ή ο εκπρόσωπος του Ευρωπαϊκού Κοινοβουλίου;

Απάντηση του κ. Liikanen εξ ονόματος της Επιτροπής (3 Ιουνίου 1996)

1. Από το 1953 που ιδρύθηκαν τα Ευρωπαϊκά Σχολεία, τα προγράμματα καταρτίζονται με βάση ευρωπαϊκά θέματα. Στο μεταξύ σημειώθηκαν σημαντικές παιδαγωγικές εξελίξεις και, τώρα όπως και κατά το παρελθόν, οι επιθεωρητές κάθε κράτους μέλους συναντιούνται τακτικά προκειμένου να προσαρμόζουν διαρκώς τα προγράμματα αυτά σύμφωνα με τα ευρωπαϊκά ιδεώδη.

2. Οι επιθεωρητές ελέγχουν ατομικά ή σε ομάδες κατά πόσο εφαρμόζονται τα τρέχοντα προγράμματα ειδικά όσον αφορά τη διάρθρωση και τη λειτουργία των ευρωπαϊκών οργάνων. Καθημερινά δίνονται στους μαθητές όσο το δυνατόν περισσότερες πληροφορίες στο πλαίσιο των σχολείων όσον αφορά την ευρωπαϊκή τους προέλευση.

3. Το οργανωτικό σύστημα των Ευρωπαϊκών Σχολείων συνδυάζει την αρμοδιότητα των κρατών μελών σε θέματα εκπαίδευσης και το ενδιαφέρον της Κοινότητας για την καλή λειτουργία των οργάνων της μέσω μιας διάρθρωσης «sui generis» μέσω της οποίας ασκείται η διεύθυνση και γίνεται η κατανομή των βαρών μεταξύ των κρατών μελών και της Κοινότητας με βάση τις διάφορες ευθύνες.

Η συμμετοχή της Κοινότητας στο ανώτατο όργανο των Ευρωπαϊκών Σχολείων - στο ανώτατο συμβούλιο - αποκτά μεγάλη σημασία λόγω του τριπλού ρόλου που παίζει και της ανάγκης εναρμόνισης των διάφορων συμφερόντων. Πράγματι, η Επιτροπή κατ' αρχάς, παρόλο ότι δεν έχει το δικαίωμα παρέμβασης σε ορισμένα θέματα όπως π.χ. σε παιδαγωγικά θέματα τα οποία ανήκουν στην αποκλειστική αρμοδιότητα των κρατών μελών, αποτελεί ένα πλήρες μέλος του ανωτάτου συμβουλίου και συμμετέχει στη λήψη των αποφάσεων του με δικαίωμα ψήφου, το οποίο μπορεί να γίνει και δικαίωμα αρνησικυρίας, όταν οι αποφάσεις πρέπει να ληφθούν με ομοφωνία. Κατά δεύτερο λόγο η Επιτροπή παίζει το ρόλο του εργοδότη ενός μεγάλου μέρους γονέων των μαθητών και θα πρέπει να υπερασπίζει τα συμφέροντά τους, παρά το γεγονός ότι οι γονείς αυτοί έχουν τους δικούς τους νομίμους εκπροσώπους. Τέλος, η Επιτροπή, ως εκπρόσωπος του συνόλου των κοινοτικών οργάνων στο πλαίσιο του ανωτάτου συμβουλίου, δεν χάνει το θεσμικό της χαρακτήρα και κατά συνέπεια υπερασπίζεται το κοινοτικό συμφέρον φροντίζοντας για την καλή λειτουργία των οργάνων.

Στο πλαίσιο αυτό η Επιτροπή φροντίζει ιδιαιτέρως για την προβολή των κοινοτικών συμφερόντων στο πλαίσιο των διαφόρων οργάνων των Ευρωπαϊκών Σχολείων στα οποία συμμετέχει και χρησιμοποιεί προς το σκοπό αυτό όλα τα μέσα που διαθέτει.